Lendvay Viktorral „Viktor bácsival” 2018 óta ismerjük egymást és bár akkor számomra ő csak egy egyszerű technikatanár volt, számára én pedig csak egy voltam a számtalan diák közül aki az iskola padjait koptatta, ez nem sokkal később gyökeresen megváltozott. 2019 szeptemberében ugyanis beléptem az iskola médiaszakkörébe, ezzel pedig új fejezet kezdődött az életemben. Az első perctől kezdve imádtam minden egyes pillanatot az ott töltött időből és a kezdetektől sikeresen tudtunk együtt dolgozni. A közös munkánkat pedig talán egy facsemetéhez tudnám legjobban hasonlítani, amit együtt ültettünk, locsoltunk és a mai napig a gondját viseljük. Az első pillanattól serényen gondoztuk és rengeteg energiát öltünk bele abba, hogy a fa gyümölcsöt teremjen. Véleményem szerint minden egyes munkaóra kifizetődőtt, ugyanis a bizonyos fa már az első években gyönyörű termést hozott, azaz a remélt és várt sikerek nem maradtak el. Rengeteg sikeres pályázatos anyag került ki a kezeink közül, többek közt interjúk, tematikus és zenei műsorok. És hol van még a vége...

Bár életem a média világa, biztosan állítom hogy Viktor bácsi nélkül nem lennék az aki ma vagyok és nem lenne annyi siker a hátam, hátunk mögött. Viktor bácsi ugyanis mindenben segített és segít is a mai napig is, bármikor fordulhatok hozzá. Nagyfokú szakmai tudása és több évtizedes tapasztalata okán pedig rengeteg hasznos dolgot, információt, fortélyt tudtam meg a rádiózásról, az interjúkészítésről és úgy magáról a média világáról is. A kettőnk által ültetett fán pedig még nagyon remélem, hogy még rengeteg siker és szép eredmény fog teremni...

De hogy ne csak kettőnk közös munkájáról essen szó, kötelességemnek érzem eme ajánlásba beleírnom azt is, hogy Viktor bácsi nemcsak engem patronált és nemcsak velem ültette el azt a bizonyos sikerfát, amiről később szebbnél szebb eredmények tömkelege termett. Az elmúlt évek, sőt évitizedek alatt számos sikeres tanítványt nevelt ki, akik közül páran a későbbiekben is a média világában kamatoztatták tudásokat.

Ezzel a személyes történettel és ezekkel a sorokkal kérem illetve érdemesnek tartom Lendvay Viktor Istvánt „Viktor bácsit” Az év mentortanára” díjra.